
Text rozhodnutia
Súd: Krajský súd Bratislava Spisová značka: 1S/252/2017 Identifikačné číslo súdneho spisu: 1017201756 Dátum vydania rozhodnutia: 06. 03. 2018 Meno a priezvisko sudcu, VSÚ: JUDr. Renáta Janáková ECLI: ECLI:SK:KSBA:2018:1017201756.1 Uznesenie Krajský súd v Bratislave v právnej veci žalobcu: TS Pharma, s.r.o., Lazovná 68, Banská Bystrica, IČO: 46613170, zastúpený advokátkou: JUDr. Katarína Bieliková, Einsteinova 24, Bratislava proti žalovanému: Ministerstvo zdravotníctva Slovenskej republiky, Limbová 2, Bratislava o preskúmanie zákonnosti rozhodnutia žalovaného č.: S05641-OKC-2017-11048/LRUK001 zo dňa 14.7.2017 a o odkladnom účinku žaloby, takto r o z h o d o l : Krajský súd v Bratislave návrh žalobcu o priznanie odkladného účinku žaloby o preskúmanie zákonnosti rozhodnutia žalovaného č.: S05641-OKC-2017-11048/LRUK001 zo dňa 14.7.2017 zamieta. o d ô v o d n e n i e : 1.Žalobca sa žalobou doručenou tunajšiemu súdu dňa 17.10.2017 domáhal preskúmania zákonnosti rozhodnutia žalovaného č.: S05641-OKC-2017-11048/LRUK001 zo dňa 14.7.2017, ktorým boli podľa § 20 ods. 1 v spojení s § 20 ods. 3 písm. a), c), d) a § 6 ods. 5 písm. b) zák. č. 363/2011 Z.z. o rozsahu a podmienkach úhrady liekov, zdravotníckych pomôcok a dietetických potravín na základe verejného zdravotného poistenia v zozname kategorizovaných liekov určené charakteristiky referenčných skupín, vrátane referenčných podskupín v zmysle § 6 ods. 4 zákona tak, ako je uvedené vo výrokovej časti tohto rozhodnutia. 2. Žalobca zároveň požiadal o priznanie odkladného účinku žaloby o preskúmanie vyššie uvedeného rozhodnutia žalovaného z dôvodu možného potenciálu napadnutého rozhodnutia, zasiahnuť negatívne do práv a právom chránených záujmov veľkého množstva pacientov, užívajúcich dotknuté lieky a tým pádom spôsobiť značnú škodu. 3. Podľa § 184 Správneho súdneho poriadku (ďalej len SSP), podanie správnej žaloby nemá odkladný účinok, ak tento zákon alebo osobitný predpis neustanovuje inak. 4. Podľa § 185 SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok: a/ ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s vereným záujmom, b/ ak napadnuté rozhodnutie orgánu verejnej správy alebo opatrenie orgánu verejnej správy má podklad v právne záväznom akte Európskej únie, o ktorého platnosti možno mať vážne pochybnosti a žalobcovi by inak hrozila vážna a nenapraviteľná ujma a priznanie odkladného účinku nie je v rozpore so záujmom Európskej únie. 5. Podľa § 188 SSP, ak správny súd návrhu žalobcu nevyhovie, uznesením ho zamietne. 6. Správny súd v Bratislave po preskúmaní návrhu žalobcu na priznanie odkladného účinku podanej žaloby rozhodol s poukazom na ust. § 188 SSP tak, že tento návrh zamietol, nakoľko dospel k záveru, že neboli splnené podmienky stanovené v § 185 písm. a) SSP. Správny súd poukazuje na to, že žalobca návrh na priznanie odkladného účinku nijako neodôvodnil, resp. neuviedol žiadne dôvody podporujúce jeho návrh na odkladný účinok žaloby, pre ktoré by súd dospel k záveru, že je dôvodný. 7. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu kasačná sťažnosť nie je prípustná podľa § 439 ods. 2 písm. e/ SSP.

